L-eżitu tat-Taħditiet Trilaterali dwar l-Implimentazzjoni tal-Ftehim ta’ Assoċjazzjoni bejn l-UE u l-Ukraina / Żona ta’ Kummerċ Ħieles Approfondita u Komprensiva Konklużjonijiet Operattivi Konġunti mill-Kummissjoni Ewropea, il-Federazzjoni Russa kif ukoll l-Ukraina Fil-qafas tat-taħditiet trilaterali u fuq il-bażi tad-dikjarazzjoni konġunta tagħna tat-12 ta’ Settembru 2014 u filwaqt li jqisu d-Dikjarazzjoni tat-12 ta’ Frar 2015 li tappoġġa l-“Pakkett ta’ Miżuri għall-Implimentazzjoni tal-Ftehimiet ta’ Minsk”, il-Kummissarju tal-UE għall-Kummerċ Malmström, il-Ministru tal-Affarijiet Barranin tal-Ukraina Klimkin u l-Ministru tal-Iżvilupp Ekonomiku tal-Federazzjoni Russa Ulyukayev — il-Partijiet — iltaqgħu llum biex ikomplu t-taħdidiet dwar l-implimentazzjoni tal-Ftehim ta’ Assoċjazzjoni bejn l-UE u l-Ukraina / Żona ta’ Kummerċ Ħieles (Association Agreement/Deep and Comprehensive Free Trade Area, AA/DCFTA), li se jiġi applikat b'mod provviżorju mill-1 ta’ Jannar 2016. Din kienet it-tielet laqgħa f'livell ministerjali, wara ż-żewġ laqgħat preċedenti li saru fil-11 ta’ Lulju u t-12 ta’ Settembru 2014. Il-partijiet tennew l-impenn tagħhom lejn l-iżvilupp tal-kummerċ fir-reġjun bħala mezz biex jinkiseb tkabbir ekonomiku inklużiv. Bil-ħsieb li jindirizzaw it-tħassib imqajjem mir-Russja fir-rigward tad-DCFTA, il-Partijiet ħadu kont tal-ħidma intensa li saret fuq livell tekniku, inkluż waqt il-laqgħa tal-20 u l-21 ta’ April 2015 li saret fi Brussell. Filwaqt li xi kwistjonijiet jistgħu jiġu indirizzati fil-kuntest ta’ flessibbiltajiet eżistenti li huma disponibbli fid-DCFTA, u oħrajn fil-kuntest tal-oqfsa attwali ta' kooperazzjoni bilaterali jew trilaterali u plurilaterali, il-Partijiet qablu li jintensifikaw l-isforzi tagħhom u jagħtu l-kompitu lill-esperti tagħhom biex jiksbu soluzzjonijiet prattiċi għat-tħassib muri mir-Russja, b’mod partikolari fl-oqsma li ġejjin: — Iż-żamma u t-titjib ulterjuri tal-iskambju ta’ dejta doganali u l-verifika elettronika tal-oriġini permezz ta’ kooperazzjoni doganali msaħħa u djalogu lejn il-konverġenza ta’ sistemi ta’ informazzjoni doganali; — L-impenn sabiex jiġu ttrattati kwistjonijiet addizzjonali (pereż. il-ġlieda kontra l-frodi); — L-impenn mill-Ukraina u r-Russja biex jikkunsidraw il-bidu ta’ reviżjoni tar-regoli ta’ oriġini tas-CIS FTA; — Ir-rieda min-naħa tal-UE biex issaħħaħ id-djalogu informali dwar il-kooperazzjoni doganali mar-Russja u, meta mitluba, tipprovdi pariri esperti tal-UE u appoġġ tekniku għall-Partijiet; — Il-ħolqien ta’ grupp ta’ ħidma ddedikat biex jiżviluppa aktar il-proċess ta’ armonizzazzjoni bil-għan li jiġi minimizzat l-impatt tal-bidliet regolatorji, filwaqt li jirrikonoxxi l-importanza ta’ konverġenza ta’ regolamenti u standards tekniċi bħala għodda biex jiġu ffaċilitati l-flussi tal-kummerċ. L-ewwel laqgħa tal-grupp ta’ ħidma se ssir fi żmien ġimgħatejn wara l-ħruġ ta’ din id-dikjarazzjoni; — Il-konsiderazzjoni tal-estensjoni ta’ perjodi ta’ tranżizzjoni għall-allinjament regolatorju meta u jekk ikun xieraq għal ċerti setturi jew prodotti, billi jittieħed vantaġġ mill-flessibilitajiet minsuġa fid-DCFTA; — Il-konsiderazzjoni tat-tħejjija ta’ arranġament aġġornat bejn l-Ukraina u r-Russja dwar l-aċċettazzjoni bilaterali ta’ ċertifikati veterinarji; L-esperti ingħataw il-kompitu li jiltaqgħu fuq il-bażi ta’ dan ta’ hawn fuq u li jirrappurtaw lill-Ministri mhux aktar tard minn Lulju.